Zázračné udalosti, zjavenia, uzdravenia, proroctvá a démonické zásahy. Prvky nadprirodzena boli prítomné v kresťanstve od okamihu, keď Boh v knihe Genesis povedal: „Buď svetlo!“ Ľudia sa spoliehali na sieť nadprirodzených spojení v modlitbách, no o týchto prejavoch Božej moci sa veľa nediskutovalo. Boli prijímané v duchu zázraku a vďačnosti. Americký novinár John Thavis sa rozhodol pozrieť na viaceré náboženské zázraky. Vatikánske tajomstvá...
Prečítajte si všetkých 7 knižných tipov portálu Aktuality.sk.
Hrdina (Samantha Youngová)
Samantha sa v slovenčine už predstavila piatimi knihami a čitateľky sú nadšené – naozaj píše inak, pútavejšie a nie je to len „obyčajná romanca“, ako zvyknú niektorí mávnuť rukou. A jej novinka Hrdina to dokazuje – veľmi citlivý príbeh, na ktorý tak rýchlo nezabudnete. Alexa vždy považovala svojho otca za hrdinu, až kým jedného dňa neodhalí desivé tajomstvo a jej život sa od základov zmení. Náhoda jej do cesty postaví Caina, ktorému jej otec takisto zničil detstvo a pre ktorého Caine prišiel o rodinu. Rozhodne sa pomôcť mu, ale on jej pomoc odmieta. Začne pracovať ako jeho osobná asistentka, lenže stále to medzi nimi iskrí. Caine totiž vie, že nikdy nebude tým rytierom, ktorého Alexa hľadá...
Vatikánske tajomstvá (John Thavis)
Vatikán nemá úrad pre nadprirodzeno, centrum na riešenie všetkých nadprirodzených alebo nevysvetliteľných vecí. Možno aj to bol dôvod pre Johna Thavisa, aby preskúmal vatikánske tajomstvá. Pustil sa do sféry zázrakov, zjavení a proroctiev, pričom jeho štúdium a analýza si isto vyžiadali množstvo času, energie, ale aj pomoci a usmerňovania Vatikánu. Fenomény ako Turínske plátno, zjavenia Panny Márie v Medžugorí a údajná mimoriadna moc telesných pozostatkov svätých mnohí ľudia považujú za skutočný dôkaz súkromného spojenia s Bohom. Iní ich nepokladajú za viac ako dielo náboženských šarlatánov. Pre Vatikán sú však tieto problémy oveľa zložitejšie, keďže každý údajný zázrak môže mať vážne teologické a politické dôsledky. Aj spomínané fenomény objasňuje Thavis s využitím tridsaťročných skúseností na poste spravodajcu vo Vatikáne.
Strážkyňa príbehov (Lisa Wingateová)
Hlboko citlivý a silný príbeh, ktorý si budete vychutnávať. Všetkých vyše 300 strán. Je to príbeh o viere, odvahe a nádeji; o temnej minulosti, ale aj uzdravení... Jen Gibbsová je úspešná newyorská editorka, ktorá si na vrchole kariéry užíva nové miesto vo vydavateľstve Vida House. Keď sa jej na pracovnom stole objaví záhadný rukopis Strážkyňa príbehov, zacíti volanie predkov. Príbeh odohrávajúci sa v Apalačských vrchoch na prelome storočí ju vtiahne do sveta miešanky Sarry, ktorú má v moci skupinka nebezpečných mužov. Jen sa rozhodne vypátrať neznámeho autora diela, ale keď ju stopy zavedú do srdca Modrých vrchov, na miesto, ktoré by najradšej vymazala zo svojej pamäti, uvedomí si, že cena za ďalší knižný trhák bude možno vyššia, ako je ochotná zaplatiť.
Ranná horúčka (Péter Gárdos)
Kniha maďarského filmového režiséra zachytáva skutočný príbeh lásky autorových rodičov. Písali si šesť mesiacov, kým sa v Štokholme zosobášili. Péter o listoch nevedel, dostal sa k nim až po otcovej smrti a napísal tento krásny príbeh. Píše sa rok 1945. Švédsko. Miklós má 25 rokov a práve ho transportujú z koncentračného tábora Bergen-Belsen na švédsky ostrov Gotland. V rehabilitačnej nemocnici si znovu vypočuje rozsudok smrti: švédsky lekár mu pre neliečenú tuberkulózu dáva šesť mesiacov života. No Miklós vyhlási osudu vojnu. Napíše list všetkým stosedemnástim maďarským dievčinám, ktoré sa vo Švédsku zotavujú, s úmyslom vziať si jednu z nich za manželku. Čoskoro objaví tú pravú – uchvátia ho pôvabné riadky a fascinujúci štýl devätnásťročnej Lili...
Matematika lásky (Hannah Fry)
Viete, akú máte šancu na lásku a ako sa vyhnúť rozvodu? Kedy by ste sa mali usadiť a kedy je správny čas na kompromis? Hannah Fry je matematička, ktorá sa pozrela cez vzorce a modely na vzťahové záležitosti. V tejto mimoriadne zaujímavej knižke, ktorá vyšla v sérii TED kníh, rozoberá otázky lásky z pohľadu matematiky. Využíva príklad, ako vzťah Harry a Hermiona, či párty, na ktorej stretnete šesticu priateľov Joey, Chandler, Ross, Phoebe, Monica a Rachel. Je názorná, úprimná a vtipná. Poradí vám, koho na párty osloviť, ako je to so štatistikou ohľadom sexuálnych partnerov, čo robiť, ak vám nezavolá a ako dostať od mužov to, čo chcete. Pochopíte ako funguje hľadanie partnera, chémia príťažlivosti a koľko partnerov musíte spoznať, kým nájdete toho pravého.
Päť Tibeťanov (Christopher S. Kilham)
Určite ste už počuli o týchto cvičeniach, ktoré stimulujú základné energetické centrá v tele. Zvyšujú vnútornú energiu a tým aj celkovú vitalitu organizmu, omladzujú, zastavujú starnutie a prispievajú k uzdravovaniu. „Je neuveriteľné, ako môže byť toto jednoduché cvičenie nesmiernou potenciálnou hodnotou pre každého, kto je ochotný venovať mu desať minút denne,“ vysvetľuje Christopher. Jeho Päť Tibeťanov vyšlo v slovenčine už v treťom vydaní s veľmi peknou obálkou a Christopher chcel touto knihou vyjadriť vďaku joge za všetko, čo mu dala. Vyskúšajte to aj vy. Už po prvom týždni cvičenia môžete pocítiť prílev vnútornej životnej energie, stratí sa únava počas dňa, zníži sa „hlad“ po kofeíne a zvýši sa výkonnosť. Nejde pritom len o marketingový trik. Vyskúšali ich už milióny ľudí na celom svete.
Vieš, čo ješ? (Pavla Šmikmátorová)
Vedeli ste, že keď budete často jesť vyprážaný syr s hranolčekmi a tatárskou, môžete skončiť v nemocnici? A vedeli ste, že kupované jahodové zákusky so želatínou obsahujú zomleté červené chrobáčiky, kože a kosti? Nechcem vás strašiť, ani oberať o chuť do jedla. No je dobré vedieť viac – a to už v detskom veku. Táto knižka je pre malých kuchárov, ktorí sa neboja naučiť, ako zdravo variť. Veľa sa dozvedia aj o zložení, o postupe prípravy a hlavne o následkoch dlhodobej konzumácie všeobecne veľmi obľúbených, no často značne škodlivých „pochúťok“. Sladké malinovky, čokoládové náhrady, točená zmrzlina, rybie prsty, instantné polievky, či rôzne tavené syry a krabie tyčinky. Vynikajúca zdravá detská kuchárka, ktorá otvára oči.